钦定古今图书集成/明伦汇编/官常典/第103卷 > 《南齐高帝诸子传论》同前
## 钦定古今图书集成/明伦汇编/官常典/第103卷 > 《南齐高帝诸子传论》同前

豫章文献王，珪璋之质，夙表天姿，行己所安，率由忠
敬。虽代宗之议，早隆皇瞩；而天伦之爱，无亏永明。故
知为仁由己，不虚言也。自宋受晋，终马氏遂为废姓；
齐受宋禅，刘宗尽见诛夷；梁武革齐，弗取前辙。子恪
兄弟，并皆录用。虽见梁武之弘裕，亦表文献之馀庆。
昔陈思表云：“权之所存，虽疏必重；势之所去，虽亲必
轻。”原夫此言，实存固本。然就国之典，既随代革，卿士
入朝，作贵蕃辅，皇王托体，同禀尊极。仕无常资，秩有
恒数，礼地兼隆，易生猜疑。武帝顾命，情深尊嫡，密图
远算，意在求安。以明帝同起布衣，用存顾托，遂韬永
命于近戚，寄重任于疏亲，以为子弟布列，外有强大
之固；支庶中立，可息觊觎之谋。表里“相维，洊隆家国，
曾不虑机能运衡，权可制众，宗族歼灭，一至于斯。”曹
植之言，远有致矣。